laion/Wikipedia-Exotic huggingface dataset:
იდი (თევზი)

იდი (ლათ. Leuciscus idus) — მტკნარი წყლის თევზი კობრისებრთა ოჯახისა. მისი სხეულის სიგრძეა ჩვეულებრივ 50 სმ, წონა დაახლოებით 1 კგ. ზოგჯერ მისი სიგრძე 100 სმ, ხოლო წონა 8 კგ-საც აღწევს. ანალური და მუცლის ფარფლი ჟოლოსფერია. ბინადრობს ევრაზიის მდინარეებსა და ტბებში. შედის მარილიან წყლებში. სქესობრივ სიმწიფეს 4–6 წლისა აღწევს. ტოფობს მდინარეთა ჩქერებზე, აპრილ-მაისში. ნაყოფიერება 39–114 ათ. ქვირითი. ცხოვრობს 15–20 წელი. ყველაფრისმჭამელია. რეწვისა და სპორტული თევზჭერის ობიექტია. მისი დეკორატიული ფორმაა ორფა. იდი — სტატია დიდი რუსული ენციკლოპედიიდან (რუსული) ↑ ინგლისურ-ქართული ბიოლოგიური ლექსიკონი
იდი (მრავალმნიშვნელოვანი)

იდი შეიძლება აღნიშნავდეს: იდი — პიროვნების სტრუქტურის ერთ-ერთი კომპონენტი იდი — თევზი კობრისებრთა ოჯახისა
თეთრი სქელშუბლა

თეთრი სქელშუბლა, ჩვეულებრივი სქელშუბლა (ლათ. Hypophthalmichthys molitrix) — მტკარი წყლის თევზი კობრისებრთა ოჯახისა. მისი სხეულის საშუალო სიგრძეა 60–100 სმ, მაქსიმალური სიგრძე 140 სმ, ხოლო წონა 50 კგ. ბინადრობს მდინარე ამურის აუზში, სადაც მისი წონა 16 კგ აღწევს. გვხვდება მდინარეებში, ტბებსა და ტბორებში. სხეული დაფარულია წვრილი ქერცლით, ზურგი რუხი-მომწვანო ფერისაა, გვერდები მოვერცხლისფრო. დიდი, სწრაფმზარდი ჯოგური პელაგიური თევზია. იკვებება ფიტოპლანქტონით, მცირე ზომის ბენთოსური ორგანიზმებითა და დიატომური წყალმცენარეებით. სქესობრივ სიმწიფეს კლიმატური პირობების შესაბამისად, აღწევს სხვადასხვა ასაკში: მდინარე ამურში 6–8 წლისა, ჩრდილოეთის რეგიონებში 6–9 წლისა, სამხრეთში 4–5 წლისა, წყალსატევებში 3–4 წლისა. ნაყოფიერება 1 მლნ. ქვირითი და მეტი. ქვირითი პელაგიურია. იზამთრებს ღრმა ორმოებში ღრმა ძილის მდგომარეობაში. 1950-იანი წლებიდან მოყოლებული განხორციელდა თეთრი და ჭრელი სქელშუბლის მასიური განსახლება. თეთრი სქელშუბლა ინტროდუცირებულია და გავრცელებულია მსოფლიოს მრავალ ქვეყანაში. საქართველოში 1962 წლიდან არის აკლიმატიზებული. ↑ Maccracken, J. (2016). Bureau County Illinois Fishing & Floating Guide Book. ↑ Froese, Rainer and Pauly, Daniel, eds. (2006). "Hypophthalmichthys molitrix" in FishBase. April 2006 version ↑ Белый толстолобик // Агространа ↑ ოთარ ობოლაძე, რევაზ ხითარიშვილი. თევზის მომშენებელ-ოპერატორი. დაარქივებულია ორიგინალიდან — 2019-03-27. ციტირების თარიღი: 2021-03-06.
ირაკლი შიოლაშვილი

ირაკლი შიოლაშვილი (დ. 11 თებერვალი, 1983, თბილისი) — ქართველი იურისტი, პოლიტიკოსი. 2005 წელს დაამთავრა თბილისის ეკონომიკურ ურთიერთობათა სახელმწიფო ინსტიტუტის იურიდიული ფაკულტეტი, ხოლო 2006 წელს ამავე ინსტიტუტის სამართლის ფაკულტეტი. სპეციალობა ბიზნესის სამართალი და სამართალმცოდნეობა. 2005-2006 წლებში იყო შპს მშენებლობის პროექტების სახელმწიფო ექსპერტიზის მთავარი სამმართველოს სისტემური ანალიზის ჯგუფის სპეციალისტი; 2006-2007 წლებში შპს „მშენებლობის პროექტების“ სახელმწიფო ექსპერტიზის მთავარი სამმართველოს გზებისა და ხაზოვანი კომუნიკაციების განყოფილების სპეციალისტი; 2007-2009 წლებში საქართველოს ფინანსთა სამინისტროს შემოსავლების სამსახურის მსხვილ გადამხდელთა ინსპექციის იურიდიულ საკითხთა სამმართველოს უფროსი ინსპექტორი; 2009-2010 წლებში კი საქართველოს ფინანსთა სამინისტროს შემოსავლების სამსახურის მსხვილ გადამხდელთა საგადასახადო ინსპექციის იურიდიულ საკითხთა სამმართველოს უფროსის მოადგილე; 2010-2012 წლებში საქართველოს ფინანსთა სამინისტროს იურიდიული დეპარტამენტის სამართლებრივი უზრუნველყოფის სამმართველოს მთავარი სპეციალისტი; 2012-2013 წლებში დაინიშნა დედოფლისწყაროს მუნიციპალიტეტის გამგებლად; 2013-2016 წლებში იყო საქართველოს ადმინისტრაციულ-ტერიტორიულ ერთეულებში (ახმეტა, გურჯაანი, დედოფლისწყარო, საგარეჯო, სიღნაღი და ყვარლის მუნიციპალიტეტი ქალაქ თელავში) სახელმწიფო რწმუნებული-გუბერნატორი. 2016-2020 წლებში იყო საქართველოს მე-9 მოწვევის პარლამენტის წევრი (სიღნაღისა და დედოფლისწყაროს მაჟორიტარი), საარჩევნო ბლოკი: „ქართული ოცნება — დემოკრატიული საქართველო“. მაჟორიტარულ არჩევნებში ხმათა 54,7% მიიღო (15 806 ხმა). ირაკლი შიოლაშვილი — საქართველოს ბიოგრაფიული ლექსიკონი ირაკლი შიოლაშვილი — საქართველოს პარლამენტის ოფიციალური საიტი (მოძველებული / არქივი / ახალი არქივი) ↑ შედეგები 2016
პეგასისებრნი

პეგასისებრნი (ლათ. Pegasidae) — ზღვის თევზების ოჯახი მახათასნაირთა რიგისა. ადრე ეს თევზები ცალკე რიგად, პეგასისნაირნი (Pegasiformes), გამოიყოფოდნენ ან კონალაყუჩნაირთა რიგში ერთიანდებოდნენ. მათი სხეულის სიგრძე 18 სმ-მდეა (მოკლეგუდა პეგასი, Pegasus volitans). ზურგის მხარე ყავისფერი ან ყვითელ-ყავისფერია, მკერდის ფარფლებზე მუქი წვრილი ლაქები აყრიათ. ტანი შებრტყელებულია ზურგ-მუცლის სიბრტყეში, დაფარულია დიდი ძვლოვანი ფირფიტებით (მტკიცედაა შეერთებული ტანის ნაწილში, მოძრავად — კუდისაში), რაც ბაკანს წარმოქმნის. გამოსაწევი პირი მცირე ზომისაა, მდებარეობს გრძელი გაბრტყელებული როსტრუმის ქვეშ, რომელიც ცხვირის ძვლებითაა წარმოქმნილი. ლაყუჩების წვრილი ხვრელების შემდეგ მდებარეობენ დიდი, ფართო მკერდის ფარფლები, 9–19 დაუტოტავი მაგარი სხივით. ისინი მითური ცხენის, პეგასის ფრთებს წააგვანან (აქედან სახელწოდება). ზურგისა და ანალურ ფარფლებში 5 დაუტოტავი სხივია, მუცლისაში — 1 ეკლიანი და 2–3 რბილი. ცნობილია ორი გვარი: ეურიპეგასი (Eurypegasus) და პეგასი (Pegasus), 6 სახეობით. ბინადრობენ ინდოეთის ოკეანის ტროპიკულ და სუბტროპიკულ წყლებში და წყნარი ოკეანის დასავლეთ ნაწილში, თავთხელ ადგილებში, წყალმცენარეებს შორის; ზოგჯერ აღწევენ მომლაშო წყლებში. მათი ბიოლოგია შესწავლილი არ არის. ითვლება, რომ პეგასებს, მკერდის ფარფლების გაშლით, შეუძლიათ წყლის ზედაპირზე ლივლივი. Жизнь животных. М., 1983. Т. 4; Nelson J. S. Fishes of the world. 4th ed. Hoboken, 2006; Котляр А. Н. ПЕГАСОВЫЕ // Большая российская энциклопедия. т. 25. — М., 2014. — стр. 500–501. ↑ Nelson, J. S.; Grande, T. C.; Wilson, M. V. H. (2016) Fishes of the World, 5th ed, Hoboken: John Wiley & Sons, გვ. 406–407. DOI:10.1002/9781119174844. ISBN 978-1-118-34233-6.
1045

ვიკისაწყობში არის გვერდი თემაზე: 1045 1045 (ათას ორმოცდახუთი) წელი — იულიუსის კალენდრის არანაკიანი წელიწადი, რომლის პირველი დღეა სამშაბათი. ეს წელი არის XI საუკუნის მე-5 დეკადის მე-5 წელი. ბაგრატ IV-მ დაამარცხა ტახტის მოცილე ნახევარძმა დემეტრე ბაგრატ IV-მ, სომეხთა თხოვნით, დაიჭირა ქალაქი ანისი ბაგრატ IV-მ დაიჭირა ტფილისი, მაგრამ ფეოდალთა ღალატის გამო იმავე წელს დაჰკარგა ტფილისიც და ანისიც კიევის მთავარმა იაროსლავ ბრძენმა დააარსა ქალაქი ტაროკი, ამჟამად თრაკაი (ლიტვა) დიდ ნოვგოროდში საფუძველი ჩაეყარა სოფიის ტაძარს ბერძნულ კუნძულ ქიოსზე იმპერატორმა კონსტანტინე IX მონომახმა ააგო ახალი მონასტერი მთავარი სტატია: კატეგორია:დაბადებული 1045. მთავარი სტატია: კატეგორია:გარდაცვლილი 1045. საქართველო საქართველოს სამეფო : ბაგრატ IV, ძე გიორგი I-ისა - ერთიანი საქართველოს მეფე (1027 - 1072) კახეთის სამთავრო : გაგიკი - კახეთის ქორეპისკოპოსი (1029 - 1058) თბილისის საამირო : აბდულ-ჰეიჯა იბნ ჯაფარი - თბილისის ამირა (1045-1062) საქართველოს ეკლესია : ოქროპირ II - საქართველოს კათოლიკოს-პატრიარქი (1045 - 1049) (მეორეჯერ) სამხრეთი კავკასია ვანანდის სამეფო : გაგიკ-აბასი - ვანანდის (ყარსის) მეფე (1029-1065) სიუნიკის სამეფო : სუმბატ II - სიუნიკის მეფე (1019-1070) სამხრეთ-დასავლეთი აზია ბიზანტიის იმპერია : კონსტანტინე IX მონომახი - ბიზანტიის იმპერატორი (1042 - 1055) სელჩუკთა სახელმწიფო : თოღრულ-ბეგი - სულთანი (1038 - 1063) ღაზნევიდების სახელმწიფო : მაუდიდ I - სულთანი (1041 - 1050) ბაღდადის სახალიფო : ალ-ქაიმი - ბაღდადის ხალიფა (1031 - 1075) აღმოსავლეთი ევროპა კიევის რუსეთი : იაროსლავ I ბრძენი – დიდი მთავარი (1019-1054) პოლონეთი : კაზიმირ I – დიდი მთავარი (1039-1058) დასავლეთი ევროპა საღვთო რომის იმპერია : ჰაინრიხ III - გერმანიის მეფე და საღვთო რომის საღვთო იმპერიის იმპერატორი (1039 – 1056) საფრანგეთი : ანრი I - საფრანგეთის მეფე (1031 - 1060) ინგლისი : ედვარდ III აღმსარებელი - ინგლისის მეფე (1042 - 1066) წმინდა საყდარი : სილვესტრ III - რომის პაპი (1045) ბენედიქტ IX - რომის პაპი (1045 - 1046) (განმეორებით)
ირმინგერის ზღვა

ირმინგერის ზღვა — განაპირა ზღვა ატლანტის ოკეანის ჩრდილო-დასავლეთ ნაწილში. ფართობი 780 ათ. კმ². სიგრძე 480 კმ, სიგანე ყველაზე ვიწრო ადგილში 290 კმ. სიღრმე 2800 მ. მდებარეობს კუნძულ გრენლანდიის სამხრეთ ნაწილსა და რეიკიანესის წყალქვეშა ქედს შორის. ჩრდილოეთით დანიის სრუტით უკავშირდება გრენლანდიის ზღვას. მის ფარგლებშია ირმინგერის დინება. ზღვის დასავლეთ ნაწილში გადის ძლიერი და ვიწრო აღმოსავლეთ გრენლანდიის დინება, რომელსაც გადააქვს ცივი, ნაკლებადმარილიანი წყლები ჩრდილოეთ ყინულოვანი ოკეანიდან ატლანტის ოკეანეში. სახელი ეწოდა დანიელი ვიცე-ადმირალის, ზღვაოსნისა და ჰიდროგრაფის კარლ ლუდვიგ ქრისტიან ირმინგერის პატივსაცემად. ↑ Irminger Sea: A Science Collaboratory ↑ Kommandør Axel Fiedler: „Om Irminger Havets og Irmingerstrømmens navn“. Søværnsorientering Nr. 1, March 2003
დასავლეთ პონტოს მთები

დასავლეთ პონტოს მთები, ბათი-ყარადენიზ-დაღლარი (თურქ. Batı Karadeniz Dağları) — ქედი თურქეთში. წარმოადგენს პონტოს მთების დასავლეთ ნაწილს, რომელიც ვრცელდება მდინარე საქარიას ხეობიდან ყიზილ-ირმაქის ხეობამდე. სიგრძე 475 კმ, მაქსიმალური სიმაღლე 2600 მ (მთა დელითეფე). შედგება გასწვრივი ხეობებითა და ქვაბულებით გამოყოფილი პარალელური ქედებისაგან. მთების კალთები ციცაბოდ ეშვება შავი ზღვისკენ. აგებულია ქვიშაქვებით, კირქვებითა და მეტამორფული ქანებით. არის ქვანახშირის საბადოები (ზონგულდაქის აუზი). შავი ზღვისკენ მოქცეულ კალთებზე, ნოტიო და თბილი ჰავის პირობებში, განვითარებულია მთა-ტყის მცენარეულობა, 2000 მ-ზე მაღლა სუბალპური მდელოებია, სამხრეთი ქედები უტყეოა. ქვაბულებში და დაბლობებზე ბაღები, ზვრები, სიმინდის, ბრინჯისა და თამბაქოს ნათესებია. პონტოს მთები ქართული საბჭოთა ენციკლოპედია, ტ. 3, თბ., 1978. — გვ. 392-393.
აღმოსავლეთ პონტოს მთები

აღმოსავლეთ პონტოს მთები (თურქ. Doğu Karadeniz Dağları) — ქედების სისტემა თურქეთსა და საქართველოში. წარმოადგენს პონტოს მთების აღმოსავლეთ ნაწილს. გადაჭიმულია შავი ზღვის სანაპიროს გასწვრივ, დასავლეთით — მდინარე მელეთიდან აღმოსავლეთით — მდინარე ჭოროხის ხეობამდე. სიგრძე 500 კმ-ზე მეტი, სიგანე 50–110 კმ. მაქსიმალური სიმაღლე 3937 მ (მთა ქაჩქარი). შედგება გირესუნის, გიუმიუშანეს, ზიგანის, ტრაპიზონისა და ჭანეთის ქედებისაგან. წარმოიქმნა ალპური დანაოჭების შედეგად. გეოლოგიური თვალსაზრისით, ნაოჭა-ლოდა მთებია, რომელიც დანაწილებულია მრავალრიცხოვანი განივი რღვევებით. მაღალ მწვერვალებზე არის თანამედროვე გამყინვარება. აგებულია კრისტალური, მეტამორფული და ვულკანური ქანებით. ღრმად არის დანაწევრებული მდინარეთა განივი ხეობებით. ატმოსფერული ნალექების რაოდენობა ჩრდილოეთ კალთებზე წელიწადში 3000 მმ. პონტოს მთები ↑ Doðu Karadeniz Daðlarý | Ekocoðrafya ↑ Бойнагрян В. Р. Геоморфология Армянского нагорья, Ереван, 2016. — 650 с.
დენიზის ტბა

დენიზის ტბა (თურქ. Deniz Gölü) — მყინვარული წარმოშობის ტბა თურქეთში, ართვინის პროვინციაში. მდებარეობს ჭანეთის ქედზე, მწვერვალ ქაჩქარზე, ზღვის დონიდან 3384 მ სიმაღლეზე. ზედაპირის ფართობი 750 მ², მაქსიმალური სიღრმე 60 მ. ტბის დიამეტრი შეადგენს დაახლოებით 150 მ-ს. ყინულით დაფარულია 10 თვის განმავლობაში. ყინულისგან თავისუფლდება ზაფხულში. ტბისკენ მიდის ერთი საფეხმავლო მარშრუტი სოფელ იაილალარიდან. ↑ Kaçkar Dağında Buzul Şekilleri ↑ Kaçkar'a Dalmak. kesfetmekicinbak.com ↑ Çamlıhemşin Gölleri. დაარქივებულია ორიგინალიდან — 2018-03-29. ციტირების თარიღი: 2018-03-29.
ცერიქოლი

ცერიქოლი, ქვემო ცისფერი ტბა (რუს. Церик-Кёль) — კარსტული წარმოშობის ტბა რუსეთში, ყაბარდო-ბალყარეთში. მდებარეობს მდინარე ჩერეკის ხეობაში, ზღვის დონიდან 809 მ სიმაღლეზე. ზედაპირის ფართობი 0,0216 კმ², სიგრძე 235 მ, სიგანე 120 მ. მაქსიმალური სიღრმე 279 მ. მსოფლიოს ერთ-ერთი უღრმესი კარსტული ტბა. წარსულში, ოფიციალური მონაცემებით, ტბის მაქსიმალური სიღრმე განისაზღვრებოდა 258 მ-ით. ტბიდან არსებული ჩამონადენი მუდმივია და არ ექვემდებარება სეზონურ რყევას. ჩამონადენი დაახლოებით 70 მლნ. ლ. წყალი დღე-ღამეში. წყლის მუდმივი ტემპერატურა 9,3°C. აქვს მომწვანო-მოლურჯო ფერი. შეიცავს კრისტალურად სუფთა, გამჭვირვალე წყალს. ხილვადობა 22 მ-მდეა. წყლის ფერი ცვალებადია. ნათელ ამინდებში ლურჯია, ხოლო ამინდის სხვა პირობებში, გოგირდწყალბადის შემცველობის გამო ლაჟვარდოვანი. გამდინარეა. ნაპირებზე ტურბაზებია. სახელწოდება „ცერიქოლი“ ბალყარული ენიდან ითარგმნება როგორც „დამპალი ტბა“ და დაკავშირებულია გახსნილ გოგირდწყალბადთან, რის გამოც წყალი გემოთი მოგვაგონებს ლაყე კვერცხს. ცოცხალ ორგანიზმებს მოკლებულია. გვხვდება მხოლოდ უმაღლესი კიბოსნაირთა წარმომადგენელი გამარუსი. ↑ სტატიიდან „კავკასიონი“. მარუაშვილი ლ., ქართული საბჭოთა ენციკლოპედია, ტ. 5, თბ., 1980. — გვ. 310-311. ↑ 2.0 2.1 2.2 Пещеры: Выпуск 40. Сборник научных трудов. Пермь, 2017 ↑ Гвоздецкий Н.А. Кавказ. Очерк природы. (1963) ↑ Церик-Кель, мы не прощаемся! - ЦПИ РГО ↑ Город Прохладный, Кабардино-Балкария, Северный Кавказ — Голубые озера
ჩერეკი

ჩერეკი (რუს. Черек) — მდინარე რუსეთში, ყაბარდო-ბალყარეთში. სიგრძე 79 კმ, აუზის ფართობი 3070 კმ². ბაქსანის მარჯვენა შენაკადი. წარმოიქმნება მდინარეების ბალყარეთის ჩერეკისა და ხულამის ჩერეკის შეერთების შედეგად, რომლებსაც სათავე აქვთ კავკასიონის ჩრდილოეთი კალთის მყინვარებში. უმთავრესად საზრდოობს თოვლისა და ყინულის წყლით. წყალდიდობა იცის ზაფხულში. წყლის საშუალო ხარჯი ბალყარეთის ჩერეკისა და ხულამის ჩერეკის შეერთების ადგილზე 39,5 მ³/წმ. ჩერეკის ხეობაშია ტბა ცერიქოლი. მდინარის ნაპირებზეა დასახლებული პუნქტები. განვითარებულია ხე-ტყის დაცურება. მდინარეში ბინადრობს მდინარის კალმახი, თერგის ციმორი, თერგის ტობი, კვირჩხლა და სხვა. ↑ Черек | Большая советская энциклопедия ↑ «Вода России» - Черек - Научно-популярная
აღრიდაღი

აღრიდაღი (თურქ. Aras Güneyi Dağları) — ქედი სომხეთის მთიანეთის ცენტრალურ ნაწილში, აღმოსავლეთ თურქეთში, ვანის ტბის ჩრდილოეთით. სიგრძე 200 კმ. სიმაღლე 3445 მ (მთა სუქავეთი). აგებულია ვულკანური ქანებით. ქედზე განედურ რღვევასთან დაკავშირებულია ჩამქრალი ვულკანური კონუსები. კალთები ციცაბო და კლდოვანია, დასერილია ხეობებით. აღრიდაღის ნაწილი კასპიის ზღვისა (მდინარე არაქსი) და სპარსეთის ყურის (მდინარე მურადი) აუზების წყალგამყოფია. ჭარბობს მთის მშრალი სტეპები, ზოგან მეჩხერი ტყეები (ფიჭვი, ღვია, მუხა). გადადის ყარს-ყარაქოსას გზატკეცილი. ქართული საბჭოთა ენციკლოპედია, ტ. 2, თბ., 1977. — გვ. 61.
ახალციხის ეკლესია (ყაზბეგი)

ახალციხის ეკლესია — არქიტექტურული ძეგლი ყაზბეგის მუნიციპალიტეტის სოფელ ახალციხის განაპირას. თარიღდება IX-X საუკუნეებით. ეკლესია სამნავიანი ბაზილიკა (11,9X12,4 მ) ნაგებია მოზრდილი, ტლანქად დამუშავებული ნატეხი ქვით. შენობა რამდენჯერმეა გადაკეთებული: ცენტრალური და ჩრდილოეთის კამარები აღდგენილია ხის კამაროვანი გადახურვით. ნაწილობრივ შეცვლილია ფასადების საპირე ქვებიც. არ შემორჩენილა ჩრდილოეთისა და დასავლეთის მინაშენები. შესასვლელი ცენტრალური ნავის დასავლეთითაა. გარედან სწორკუთხა კარი შიგნით ნახევარწრიული თაღითაა გადახურული. ნავები ერთმანეთისაგან გამოყოფილია ოთხკუთხა ბოძზე დაყრდნობილი სამი წყვილი თაღით. თაღები ეყრდნობა მარტივი პროფილის კაპიტელებს. შუა ნავი დანარჩენზე განიერია და მთავრდება ნახევარწრიული აფსიდით, რომლშიც ერთი თაღოვანი სარკმელია. აფსიდის სამხრეთით და ჩრდილოეთით სადიაკვნე და სამკვეთლოა, რომლებიც კარით შესაბამის გვერდით ნავებს უკავშირდება. ორივე სათავსოს აღმოსავლეთ კედელში თითო თაღოვანი სარკმელია. ზაქარაია პ., საქართველოს ისტორიისა და კულტურის ძეგლთა აღწერილობა, ტ. 2, თბ., 2008. — გვ. 438-439.  კულტურული მემკვიდრეობის პორტალი, № 523
Pablo Honey

Pablo Honey — ბრიტანული ალტერნატიული როკ-ჯგუფ Radiohead-ის სადებიუტო სტუდიური ალბომი, გამოცემული ბრიტანეთში 1993 წლის 22 თებერვალს Parlophone Records-ის, ხოლო აშშ-ში – Capitol Records-ის მიერ. ალბომის პროდიუსერები არიან შონ სლეიდი და პოლ კ. კოლდერი. იგი ჩაიწერა Chipping Norton Recording Studios-ში და Courtyard Studio-ში, ოქსფორდშირში, 1992 წლის სექტემბერ-ნოემბერში. ალბომის სახელწოდება მომდინარეობს Jerky Boys-ის სატელეფონო ხუმრობიდან, რომელშიც პიროვნება, რომელიც რეკავს, მსხვერპლს მიმართავს „Pablo, honey? Please come to Florida!“ (ქართ. პაბლო, ძვირფასო. ფლორიდაში ჩამოდი). ამ ჩანაწერის ნაწყვეტი ჟღერს სიმღერაში „How Do You?“. კრიტიკოსებმა ალბომი ძირითადად კეთილგანწყობით შეაფასეს, თუმცა ზოგმა არ მოიწონა გრანჟის ჟღერადობა, ხოლო რამდენიმე სიმღერას დაუსრულებელი უწოდა. ალბომი ხშირად ჯგუფის სხვა ნაშრომებთან მიმართებაში უფრო უარყოფითად განიხილება, თუმცა რეტროსპექტიული მიმოხილვები მას დადებითად აფასებენ. ალბომიდან გამოიცა სამი წარმატებული სინგლი - „Anyone Can Play Guitar“, „Stop Whispering“ და, შესაძლოა, წამყვან რადიოეთერში ჯგუფის ყველაზე ცნობილი სიმღერა, „Creep“. Pablo Honey ბრიტანეთის ალბომების ჩარტში #22 პოზიციამდე ავიდა და ამ და სხვა ქვეყნებში პლატინის სტატუსით აღინიშნა. ყველა სიმღერის ავტორები - Radiohead, გარდა მითითებულისა. ტომ იორკი – ვოკალი, გიტარა, ფირების ეფექტები ჯონი გრინვუდი – გიტარა, პიანინო, ორგანი კოლინ გრინვუდი – ბას-გიტარა ედ ო'ბრაიენი – გიტარა, ბეკ-ვოკალი ფილ სელუეი – დასარტყმელი საკრავები ↑ Wardle, Ben. "Get off Coldplay's case – similar songs can co-exist peacefully". Guardian.co.uk. 12 May 2009. Retrieved on 22 September 2010. ↑ ARIA-ს ჩარტები – აკრედიტაციები – 2001 Albums. ავსტრალიის ხმისჩამწერი ინდუსტრიის ასოციაცია. ↑ Canadian album certifications – Radiohead – PABLO HONEY. Music Canada. ↑ British album certifications – Radiohead – PABLO HONEY. ბრიტანეთის ფონოგრამების მწარმოებლების ასოციაცია. შეიყვანეთ PABLO HONEY ველში Search. აირჩიეთ Title ველში Search by. შეიყვანეთ album ველში By Format. დააწკაპუნეთ ღილაკზე Go ↑ American album certifications – Radiohead – PABLO HONEY. ამერიკის ხმისჩამწერი კომპანიების ასოციაცია. საჭიროების შემთხვევაში, უნდა აირჩიოთ Advanced, შემდეგ Format, შემდეგ Album, და ბოლოს - SEARCH
1046

ვიკისაწყობში არის გვერდი თემაზე: 1046 1046 (ათას ორმოცდაექვსი) წელი — იულიუსის კალენდრის არანაკიანი წელიწადი, რომლის პირველი დღეა ოთხშაბათი. ეს წელი არის XI საუკუნის მე-5 დეკადის მე-6 წელი. რომის არისტოკრატიის შეუთანხმებლობის გამო ერთდროულად სამო პაპი მოღვაწეობდა მთავარი სტატია: კატეგორია:დაბადებული 1046. მთავარი სტატია: კატეგორია:გარდაცვლილი 1046. საქართველო საქართველოს სამეფო : ბაგრატ IV, ძე გიორგი I-ისა - ერთიანი საქართველოს მეფე (1027 - 1072) კახეთის სამთავრო : გაგიკი - კახეთის ქორეპისკოპოსი (1029 - 1058) თბილისის საამირო : აბდულ-ჰეიჯა იბნ ჯაფარი - თბილისის ამირა (1045-1062) საქართველოს ეკლესია : ოქროპირ II - საქართველოს კათოლიკოს-პატრიარქი (1045 - 1049) (მეორეჯერ) სამხრეთი კავკასია ვანანდის სამეფო : გაგიკ-აბასი - ვანანდის (ყარსის) მეფე (1029-1065) სიუნიკის სამეფო : სუმბატ II - სიუნიკის მეფე (1019-1070) სამხრეთ-დასავლეთი აზია ბიზანტიის იმპერია : კონსტანტინე IX მონომახი - ბიზანტიის იმპერატორი (1042 - 1055) სელჩუკთა სახელმწიფო : თოღრულ-ბეგი - სულთანი (1038 - 1063) ღაზნევიდების სახელმწიფო : მაუდიდ I - სულთანი (1041 - 1050) ბაღდადის სახალიფო : ალ-ქაიმი - ბაღდადის ხალიფა (1031 - 1075) აღმოსავლეთი ევროპა კიევის რუსეთი : იაროსლავ I ბრძენი – დიდი მთავარი (1019-1054) პოლონეთი : კაზიმირ I – დიდი მთავარი (1039-1058) დასავლეთი ევროპა საღვთო რომის იმპერია : ჰაინრიხ III - გერმანიის მეფე და საღვთო რომის საღვთო იმპერიის იმპერატორი (1039 – 1056) საფრანგეთი : ანრი I - საფრანგეთის მეფე (1031 - 1060) ინგლისი : ედვარდ III აღმსარებელი - ინგლისის მეფე (1042 - 1066) წმინდა საყდარი : ბენედიქტ IX - რომის პაპი (1045 - 1046) (განმეორებით) გრიგოლ VI - რომის პაპი (1045 - 1046) კლიმენტ II - რომის პაპი (1046 - 1047)
წითელი ტბა (ხორვატია)

წითელი ტბა, ცრვენო (ხორ. Crveno jezero) — კარსტული ძაბრი და ტბა სამხრეთ ხორვატიაში, ქალაქ იმოტსკის სიახლოვეს. ცნობილია მრავალრიცხოვანი მღვიმეებისა და მაღალი კლდეების კომპლექსით, რომელთა სიმაღლე წყლის საშუალო დონიდან 241 მ-ია. სიახლოვეს მდებარე ცისფერ ტბასთან ერთად უკავია ღრმა კარსტული ძაბრი, რომელიც ჩამოყალიბდა მიწისქვეშა მღვიმის ჩამონგრევის შედეგად. ტბის სიგრძეა 200 მ, სიგანე 200 მ. მტკნარწყლიანია. წითელი ტბა მდებარეობს ზღვის დონიდან 522 მ სიმაღლეზე. ზედაპირის ფართობი 0,03 კმ². მაქსიმალური სიღრმე 287 მ. კარსტული ძაბრის ერთიანი გამოკვლეული სიღრმე დაახლოებით 530 მ-ია, ხოლო მოცულობა 25-30 მლნ. კუბური მეტრი, რითაც იგი მსოფლიოში სიდიდით მესამე კარსტული ძაბრია. გამდინარეა მიწისქვეშა წყლის გზით, რომელიც ტბის ფსკერის დონის დაბლა ეშვება. ტბის უღრმესი ცნობილი წერტილი 4 მ-ით მდებარეობს ზღვის დონიდან დაბლა. სპელეოლოგიის მე-13 საერთაშორისო კონგრესზე 2001 წელს გამოაშკარავდა ახალი შედეგები. ტბის აღმოსავლეთ ნაწილში, 175 მ სიღრმეზე აღმოაჩინეს მღვიმური შენაკადი. ტბაში ბინადრობს ენდემური სახეობის თევზი Delminichthys adspersus. სახელი ეწოდა გარემომცველი რკინის ოქსიდით შეფერილი მოწითალო-მოყავისფრო კლდეების გამო. ↑ Crveno Jezero — Red Lake. Wondermondo ↑ Preliminarni izvještaj prirodoslovnih istraživanja u okviru Speleoronilačke ekspedicije Crveno jezero 2017 ↑ 3.0 3.1 New Speleohydrogeological Research of Crveno jezero (Red Lake) near Imotski in Dinaric Karst Area...
ადამ კინზინგერი

ადამ დანიელ კინზინგერი (ინგლ. Adam Daniel Kinzinger; /kɪnzɪŋər/; დ. 27 თებერვალი, 1978) — ამერიკელი რესპუბლიკელი კონგრესმენი. 2011 წლის 3 იანვრიდან არის აშშ-ის წარმომადგენელთა პალატის წევრი ილინოისიდან. კინზინგერს დამთავრებული აქვს ილინოისის სახელმწიფო უნივერსიტეტი. 2003 წლიდან არის სამხედრო-საჰაერო ძალების მფრინავი, მსახურობდა ერაყსა და ავღანეთში. პოლიტიკური კარიერა დაიწყო მაკლეინის ოლქის საბჭოში (1998-2003 წლები). კინზინგერი 2010 წლის ნოემბრის არჩევნების შედეგად აირჩიეს ილინოისის შტატის წარმომადგენლად აშშ-ის კონგრესის წარმომადგენელთა პალატაში, ხელახლა აირჩიეს 2012, 2014, 2016, 2018 წლებში. იგი არის წარმომადგენელთა პალატის ენერგეტიკისა და ვაჭრობის კომიტეტის, ასევე საგარეო ურთიერთობათა კომიტეტის წევრი. კინზინგერი ჯერი კონელთან ერთად არის წარმომადგენელთა პალატაში საქართველოს ჯგუფის თანათავმჯდომარე. კონგრესის გვერდი დაარქივებული 2021-11-08 საიტზე Wayback Machine. ↑ https://www.ourcampaigns.com/RaceDetail.html?RaceID=489035 ↑ დაარქივებული ასლი. დაარქივებულია ორიგინალიდან — 2019-03-09. ციტირების თარიღი: 2020-05-22. ↑ https://www.ciclt.net/sn/clt/gsba/poc_detail.aspx?P_ID=&ClientCode=gsba&LegComID=21315
ომარ ჩიტაია

ომარ ჩიტაია (დ. 1939 — გ. 18 აპრილი, 2020, თბილისი) — ქართველი მსახიობი, ჟურნალისტი და მომღერალი. საქართველოს დამსახურებული არტისტი. საჩხერის საპატიო მოქალაქე (2010). ომარ ჩიტაია საზოგადოებამ 1947 წელს კონსტანტინე პიპინაშვილის ფილმში „აკაკის აკვანი“ პატარა აკაკის როლით გაიცნო. იგი ორმოცი წელი საქართველოს ტელევიზიაში საინფორმაციო პროგრამა „მოამბის“ ჟურნალისტად მუშაობდა. 1962 წელს დაამთავრა უნივერსიტეტი და იმავე წელს კონსერვატორიაში ჩააბარა. მღეროდა „ფიროსმანში“, პარალელურად — ანსამბლ „გორდელაშიც“. ჯანსუღ კახიძის მიწვევით, ოპერის დასის ხელმძღვანელი იყო, ორი წლის განმავლობაში. წლების განმავლობაში, რადიო-ტელევიზიის ვოკალურ კვარტეტში მღეროდა. 2007 წლიდან კი, ქაქუცა ჩოლოყაშვილის სახელობის ჩოხოსან რაინდთა დასის ფოლკლორულ ანსამბლ „შავლეგოს“ წევრი გახდა. მას ეკუთვნის სახუმარო ექსპრომტი „შენ სოფელი აღარა ხარ, არა არა ნწუ, შენ პატარა პარიზი ხარ ჩემო ჩხოროწყუ“, რომელიც 1956 წელს დაბა ჩხოროწყუში პირველი ჰესის მშენებლობას უკავშირდება. გარდაიცვალა 2020 წლის 18 აპრილს, 80 წლის ასაკში. ომარ ჩიტაია [დაარქივებული] — ეროვნული ფილმოგრაფია ↑ ბონდო დადვაძე და ომარ ჩიტაია: ჯგუფური ფოტო. საქართველოს პარლამენტის ეროვნული ბიბლიოთეკა. dspace.nplg.gov.ge. ციტირების თარიღი: 22 მაისი, 2020. ↑ 2.0 2.1 „მაყურებლისთვის მაინც „პატარა აკაკი“ ვიყავი“ – ომარ ჩიტაიას კადრს მიღმა დარჩენილი ისტორიები. primetime.ge (20 აპრილი, 2020). ციტირების თარიღი: 22 მაისი, 2020. ↑ 3.0 3.1 აკაკი წერეთლის როლის შემსრულებელი, ჟურნალისტი და მომღერალი ომარ ჩიტაია გარდაიცვალა. 1tv.ge (18 აპრილი, 2020). ციტირების თარიღი: 22 მაისი, 2020. ↑ ომარ ჩიტაია ჩხოროწყუზე ცნობილი ლექსის შესახებ. chkhorotsku.ge. დაარქივებულია ორიგინალიდან — 2019-06-19. ციტირების თარიღი: 22 მაისი, 2020.
ცისფერი ტბა (ხორვატია)

ცისფერი ტბა (ხორ. Modro jezero ან Plavo jezero) — კარსტული ტბა სამხრეთ ხორვატიაში, ქალაქ იმოტსკისთან. სიახლოვეს მდებარე წითელ ტბასთან ერთად უკავია ღრმა კარსტული ძაბრი, რომელიც ჩამოყალიბდა მიწისქვეშა მღვიმის ჩამონგრევის შედეგად. ზედაპირის ფართობი 0,4 კმ², სიგრძე 800 მ, სიგანე 500 მ. თუმცა ეს მონაცემები წყლის დონის შესაბამისად იცვლება. საერთო სიღრმე ზედა კუთხიდან დაახლოებით 220 მ-ია. წყლის სიღრმე იცვლება წელიწადის დროების შესაბამისად. მტკნარწყლიანია. გაზაფხულზე, გარემომცველ მთებში თოვლის დნობისას, მისი სიღრმე 90 მ-ს აღწევს. 1914 წელს წყალმა აიწია 114 მ-მდე და ჩაძირა ძაბრის სამხრეთი კიდე. ზაფხულის ბოლოს ტბა ზოგჯერ მთლიანად შრება. 1907 წელს აშენდა ტბისკენ მიმავალი გზა. 1942 წელს მიწისძვრამ გამოიწვია დიდი მეწყერი, რის შედეგადაც ტბის სიღრმე შემცირდა. ცისფერი ტბა პოპულარული ტურისტული და ექსკურსიული ობიექტია. ↑ Modro Jezero — Blue Lake by Wondermondo ↑ The Colourful Lakes of Imotski and the World's Most Unusual Football Pitch ↑ Modro jezero
ცისფერი ტბა (მრავალმნიშვნელოვანი)

ცისფერი ტბა შეიძლება აღნიშნავდეს: ცისფერი ტბა — კარსტული ტბა საქართველოში ცისფერი ტბა — კარსტული ტბა ხორვატიაში